ꞌNɨ₅ jmɨg₄ cang₂ guë́₄ jaun₂, ca₂nio₃ jmɨg₄ ca₂jenꞌ₂ gu₂ dsa₂ jë₄ juɨg₂ Caná, a₂niog₅ ꞌuë₃ Galilea. Ja₁jaun₂ jme₁ꞌen₅₄ chog₅₄ Jesús në́₃;
ján₃ bá₄ ca₂të́ꞌ₃ dsa₂ Jesús quiainꞌ₅₄ dsa₂ i₂quiainꞌ₅₄, ja₁jenꞌ₂ gu₂ dsa₂ jaun₂.
Jme₁ca₂dsa₃ vino, jaun₂ ca₂juáꞌ₂ chog₅₄ Jesús ca₂tsɨ́ꞌ₃ ꞌéi₂: ―Tsá₃ ma₃cha₂ vino quióꞌ₅ dsa₂ tioinꞌ₅₄.
La₁ ca₂ŋag₃ Jesús: ―ꞌIo₅₄, ¿ꞌe₂ lë₃ juɨgꞌ₂ jniá₂ a₂në₅? Ia₁ tsá₃ ma₂të́₂ guë́₄ hora quió₃.
La₁ ca₂juáꞌ₂ chog₅₄ ca₂tsɨ́ꞌ₃ dsa₂ i₂tionꞌ₅₄ tiaꞌ₅: ―Jmo₄ ꞌniaꞌ₂ chi₂ꞌe₂ juáꞌ₂ i₂në₅.
Jme₁tióng₂ ja₁jaun₂ jŋéi₂ tɨꞌ₂ cang₄, juɨ₁liaꞌ₂ a₂jme₁jmóꞌ₂ dsa₂ judíos* ta₁ a₂jme₁qui₂jmo₂₃ le₁jɨ́in₃, conꞌ₂ lë́₅ tag₄ jme₁chíꞌ₄ quióꞌ₅. Liaꞌ₂ caun₂ nɨ₁tɨꞌ₂ cang₄ jaun₂ ꞌa₄ conꞌ₂ të₂láu₃-guiá₂, o₃ caun₂ ꞌŋiá₂-láu₂ litro jmɨg₂.
Jaun₂ ca₂juáꞌ₂ Jesús ca₂tsɨ́ꞌ₃ dsa₂ i₂tiaꞌ₅: ―Jme₁canꞌ₂ ꞌniaꞌ₂ nɨ₁tɨꞌ₂ tióng₂ la₂ quianꞌ₅₄ jmɨg₂. Ca₂jme₃canꞌ₂ bá₄ guëꞌ₂ dsa₂ liaꞌ₂ ca₂rɨn₅ rë₂ lɨn₃.
Jaun₂ ca₂juáꞌ₂ Jesús ca₂tsɨ́ꞌ₃ dsa₂ ꞌéi₂: ―Në₃ në́₃, dsen₅₄ ca₂juɨg₄, o₂can₄ ne₄ dsa₂ i₂niog₅ ne₄ jmɨg₄. Jaun₂ i₁can₅ dsa₂.
Dsa₂ i₂niog₅ ne₄ jmɨg₄ jaun₂, ca₂tí₂ ꞌo₅₄ jmɨg₂ a₂ca₂lë₃ vino jaun₂, të₃ tsá₃ ŋi₅ a₂jáꞌ₄ já₃; jŋiaꞌ₅₄ liaꞌ₂ dsa₂ i₂ca₂dsen₅ jmɨg₂ bá₄ jme₁ŋi₅. Jaun₂ në́₃ ca₂të₃ dsa₂ i₂niog₅ ne₄ jmɨg₄, ca₂të́ꞌ₃ dsa₂ ŋeꞌ₂ i₂jenꞌ₂ gu₂,
jaun₂ ca₂tsɨ́ꞌ₃ ꞌéi₂: ―Ca₂le₃jɨ́n₃ bá₄ dsa₂ tɨin₂₃ tiaꞌ₃ le₂ꞌuɨg₅₄ vino dse₃, jaun₂ jë₁ma₂le₁ꞌen₅ dsa₂, jaun₂ guë́₄ tiaꞌ₃ vino ga₂. La₁ ꞌne₂ në́₃ në₂ꞌmaꞌ₅₄ vino dse₃ ca₂të₂ jë₁ca₂tóꞌ₂.
Jë₄ juɨg₂ Caná a₂tén₅ ꞌuë₃ Galilea jaun₂, ca₂jmo₃ Jesús léi₄ juëꞌ₂ le₂ꞌuɨg₅₄. Le₂në₅ ca₂jme₃jniai₂₃ ꞌein₂ lɨ́in₅ të₂le₃ quianꞌ₅₄ juɨ₅bí₂ quióꞌ₅, jaun₂ ca₂rë₃ꞌén₂ chiꞌ₂ dsɨ₂guia₃-tɨ́n₂ quiáin₅.
Cang₂ guë́₄ jaun₂ ca₂ŋó₃ jë₄ juɨg₂ Capernaum, liaꞌ₂ jma₃quiainꞌ₅₄ chog₅₄, rɨinꞌ₅₄, chiꞌ₂ dsɨ₂guia₃-tɨ́n₂ quiáin₅ në́₃; ja₁jaun₂ ca₂tóinꞌ₂ tɨn₃-ꞌnɨ₅ jmɨg₄.